La Llei orgànica 1/1990, de 3 d'octubre, d'ordenació general del sistema educatiu, estableix els diferents nivells i cicles d'ensenyaments, entre els quals regula l'etapa del batxillerat dintre del nivell de l'educació secundària.
El Decret 82/1996, de 5 de març, estableix l'ordenació dels ensenyaments de batxillerat, el currículum i l'avaluació del qual es troba desplegat a l'Ordre de 31 de juliol de 1998.
El Decret 22/1999, de 9 de febrer, adequa l'organització dels ensenyaments de batxillerat al règim nocturn, atesa l'especificitat de l'alumnat que cursa aquesta modalitat de batxillerat.
El Reial decret 1004/1991, de 14 de juny, pel qual s'estableixen els requisits mínims dels centres que imparteixen ensenyaments de règim general no universitaris, regula els requisits dels centres que imparteixen el batxillerat, i el Decret 55/1994, de 8 de març, estableix el règim d'autorització dels centres docents privats.
Atès el que disposa la normativa esmentada, es fa necessari establir el procediment d'implantació als centres docents públics i d'autorització als centres docents privats dels ensenyaments de batxillerat en règim nocturn;
Aquesta Ordre regula la implantació als centres docents públics i l'autorització als centres docents privats del batxillerat en règim nocturn.
El director general de Centres Docents és l'òrgan competent per implantar o autoritzar als centres docents la impartició dels ensenyaments de batxillerat en règim nocturn.
Proposta d'implantació als centres docents públics
El delegat territorial del Departament d'Ensenyament, o l'organisme titular en el cas de centres d'altres titularitats, formularan la proposta d'implantació dels ensenyaments de batxillerat en règim nocturn als centres docents públics.
Sol·licitud d'autorització als centres docents privats
Podran sol·licitar autorització per impartir els ensenyaments de batxillerat en règim nocturn els centres privats que tinguin autoritzats aquests ensenyaments en règim ordinari.
Les sol·licituds per impartir les diferents modalitats de batxillerat en règim nocturn en els centres docents privats seran subscrites pels seus titulars, s'adreçaran a la Direcció General de Centres Docents del Departament d'Ensenyament i es presentaran a la Delegació Territorial corresponent, per qualsevol dels mitjans previstos legalment, en les quals figuraran les dades del centre i les de la seva autorització per impartir els ensenyaments de batxillerat en règim ordinari, tot especificant les modalitats i la capacitat autoritzades.
A la sol·licitud també s'especificarà si el professorat que impartirà els ensenyaments serà el mateix que el del règim ordinari o bé es farà constar la previsió de nous professors.
En el supòsit de sol·licituds dels centres docents privats per impartir els ensenyaments de batxillerat en règim nocturn, la Delegació Territorial corresponent, amb la comprovació prèvia que la sol·licitud presentada és completa i conforme, trametrà l'expedient amb la seva proposta de resolució a la Direcció General de Centres Docents.
Abans de la remissió de l'expedient, en el cas que el professorat no sigui el mateix que el que imparteix el batxillerat en règim ordinari, es demanarà informe a la Inspecció d'Ensenyament sobre la idoneïtat i suficiència de la titulació del professorat proposat pel titular del centre per impartir els ensenyaments de batxillerat en règim nocturn.
Aquest informe haurà de pronunciar-se expressament en sentit favorable o desfavorable.
El director general de Centres Docents, vista la proposta de la Delegació Territorial i, si s'escau, l'informe emès per la Inspecció d'Ensenyament, amb la comprovació prèvia de les dades de l'expedient, emetrà resolució d'autorització o de denegació per impartir els ensenyaments de batxillerat en règim nocturn.
Contra aquesta resolució, que no exhaureix la via administrativa, es podrà interposar recurs d'alçada segons el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
Abans de la resolució, quan la Delegació Territorial proposi la denegació per impartir els ensenyaments de batxillerat en règim nocturn, la Direcció General de Centres Docents donarà vista de l'expedient a l'interessat per tal que al·legui i presenti els documents i justificacions que estimi pertinents.
La resolució d'implantació o d'autorització per impartir als centres docents els ensenyaments de batxillerat en règim nocturn es publicarà al DOGC, i serà objecte d'inscripció al Registre de Centres Docents del Departament d'Ensenyament.
En el cas que es modifiqui la resolució d'implantació o d'autorització del centre docent per impartir el batxillerat en règim ordinari, es modificarà automàticament la del règim nocturn.
En el cas que el centre docent objecte d'autorització per impartir batxillerat en règim nocturn suprimeixi la impartició dels ensenyaments de batxillerat en règim ordinari, un cop publicada aquesta supressió al DOGC, perdrà automàticament la condició de centre autoritzat per impartir aquests ensenyaments en règim nocturn.